**ΒΙΟΓΡΑΦΙΚΟ**

**ΛΟΥΚΑ Γ. ΧΡΙΣΤΟΦΟΡΟΥ**

Γεννήθηκε στο Πεντάκωμο της Λεμεσού της Κύπρου το 1937. Μετά τη βασική του εκπαίδευση στην Κύπρο, πήρε το πτυχίο Φυσικής του Πανεπιστημίου Αθηνών το 1960. Ακολούθως, μετέβη στην Αγγλία για μεταπτυχιακές σπουδές στο τμήμα Φυσικής του Πανεπιστημίου του Μάντσεστερ, του οποίου αναγορεύτηκε διδάκτορας το1963. Το 1967 το ίδιο πανεπιστήμιο του απένειμε το Doctor of Science Degree εις αναγνώριση του τότε ερευνητικού του έργου.

Από το 1963 ως το 1995 εργάστηκε στο Oak Ridge National Laboratory των ΗΠΑ ως ερευνητής και ως διευθυντής του τμήματος Ατομικής και Μοριακής Φυσικής και Φυσικής Ακτινοβολιών (Radiation Physics). Ίδρυσε πολλά ερευνητικά προγράμματα στη βασική επιστήμη και υπηρέτησε επί σειράν ετών ως Πρόεδρος του Distinguished Scientist Program και του Corporate Fellows Council του Oak Ridge National Laboratory. Για το ερευνητικό του έργο και τα ερευνητικά προγράμματα που ίδρυσε έλαβε σειρά τιμητικών διακρίσεων (10) και ανακηρύχθηκε Corporate Fellow το 1981 και Senior Corporate Fellow το 1991. Από το 1995 έχει τον τίτλο του Senior Corporate Fellow Emeritus του Oak Ridge National Laboratory.

Συγχρόνως με το ερευνητικό του έργο, δίδαξε ως Ford Foundation Professor στο τμήμα Φυσικής του Πανεπιστημίου της Πολιτείας Tennessee, στο Knoxville, από το 1964 ως το 1997 και κατηύθυνε τις διατριβές 30 μεταπτυχιακών φοιτητών. Δίδαξε, επίσης, ως προσκεκλημένος καθηγητής και ως διακεκριμένος επιστήμονας σε περισσότερα από 140 Πανεπιστήμια και Ερευνητικά Κέντρα της Αμερικής, Ευρώπης και Ιαπωνίας και συνεργάστηκε με πλήθος επιστημόνων διεθνώς.

Από το 1995 ως το 2001, εργάστηκε ως Senior Research Scientist στο National Institute of Standards and Technology στο Gaithersburg της Πολιτείας της Maryland των ΗΠΑ όπου εκτέλεσε βασική έρευνα στις θεμελιακές αντιδράσεις των χαμηλής ενέργειας ηλεκτρονίων με την ύλη και των ιδιοτήτων υλικών για τεχνολογίες πλάσματος και ενέργειας.

Aπό το 2001, ως τακτικό μέλος της Ακαδημίας Αθηνών, εργάζεται για την προώθηση της επιστήμης στην Ελλάδα και διεθνώς. Στην Ακαδημία Αθηνών, διευθύνει το Γραφείο Έρευνας Πειραματικής Φυσικής και είναι Πρόεδρος της Επιτροπής Ενέργειας της Ακαδημίας.

Το ερευνητικό του έργο καλύπτει έξι δεκαετίες και αφορά στην Ατομική και Μοριακή Φυσική, τη Φυσική Ακτινοβολιών και Πλάσματος, τις θεμελιώδεις αντιδράσεις φωτονίων, ηλεκτρονίων και ιόντων με άτομα και μόρια σε όλες της καταστάσεις της ύλης. Οι έρευνες αυτές είχαν ευρεία διεθνή απήχηση και τα βασικά αποτελέσματά των βοήθησαν διεθνώς τις τεχνολογίες υλικών, πλάσματος, επιστημονικών οργάνων για την ανίχνευση ακτινοβολιών και ουσιών στο περιβάλλον, αερίων διηλεκτρικών για τη μεταφορά και διανομή ηλεκτρικής ενέργειας, και ενέργειας.

Δημοσίευσε άνω των 450 επιστημονικών εργασιών, είναι κάτοχος 14 διπλωμάτων ευρεσιτεχνίας, συνέγραψε/εξέδωσε 35 βιβλία, οργάνωσε 34 επιστημονικά συνέδρια, και δημοσίευσε άρθρα που αφορούν στην σχέση της επιστήμης με την κοινωνία. Μεταξύ των βιβλίων του είναι και τα εξής: *Atomic and Molecular Radiation Physics* (Wiley-Interscience, New York 1971)∙ *Electron-Molecule Interactions and Their Applications* (Academic Press, New York, 1984)∙ *Place of Science in a World of Values and Facts* (Kluwer Academic/Plenum Publishers, New York, 2001)∙ *Fundamental Electron Interactions with Plasma Processing Gases* (Kluwer Academic/Plenum Publishers, New York, 2004)∙ *Energy and Civilization* (Ακαδημία Αθηνών, 2011) και *Emerging Dynamics: Science, Energy, Society and Values* (Springer, 2018).

Είναι Μέλος της Ιδρυτικής Επιτροπής της Ακαδημίας Επιστημών, Γραμμάτων και Τεχνών της Κύπρου. Υπήρξε μέλος πολλών επιστημονικών, ερευνητικών και άλλων επιτροπών. Είναι Fellow της American Physical Society (1974-), Fellow της American Association for the Advancement of Science (1976-), Senior Corporate Fellow Emeritus του Oak Ridge National Laboratory (1995-), Αντιπρόεδρος του European Academies Advisory Council (2013-2016), Τακτικό Μέλος της Ακαδημίας Αθηνών (2001-), Μέλος της European Academy of Science and Art (2013-), Μέλος της Academia Europaea (2014-), Μέλος της World Academy of Art and Science (2015-), Επίτιμος Διδάκτορας του Πανεπιστημίου Πατρών (2009), Εξωτερικό Μέλος της Montenegrin Academy of Sciences and Arts (2011-) και Επίτιμος Ομότιμος Καθηγητής του Πανεπιστημίου Αθηνών (2015-).

Για το έργο του έχει λάβει διεθνείς τιμητικές διακρίσεις συμπεριλαμβανομένου του Alexander von Humboldt Senior Scientist Award από την Γερμανία το 1991, του Παρασήμου του Τάγματος του Φοίνικος της Ελληνικής Δημοκρατίας το 1997 και του Αριστείου Επιστημών της Κυπριακής Δημοκρατίας.